Jyväskylän Lutakkoa legendaarisempaa keikkapaikkaa saa Suomesta hakea. Tavastia pääsee samalle tasolle, mutta Lutakko on aina ollut Keski-Suomen keikkahelmi. Nyt Lutakosta ollaan tekemässä dokumenttia, jota rahoitetaan mesenaatti-yhteisövarainkeruun avulla.

”Lutakko-dokumentti on kertomus jyväskyläläisen rock-klubi Tanssisali Lutakon värikkäästä historiasta. Vapaaehtoisvoimin toimivan Lutakon historiaa ja sitä pyörittävän Jelmu ry:n luonnetta valottavassa dokumentissa näemme haastatteluja niin Lutakon työntekijöiltä kuin suomalaisen rock-skenen eturivin artisteilta (mm. Jouni Hynynen, Samuli Putro ja Pelle Miljoona). Dokumentti käsittelee Lutakon ja Jelmun vaiheita viidentoista vuoden ajalta sen synnystä aina vuoteen 2005 saakka, jolloin purkutuomion saanut Lutakon leipomorakennus sai vapauttavan päätöksen Jyväskylän kaupungin hallitukselta”, dokumentin mesenaatti-sivulla kerrotaan.

Dokumentissa kerrataan muun muassa Lutakon merkitystä niin Jelmun vapaaehtoisille työntekijöille kuin myös laajemmin paikan yhteiskunnallisesta aspektista. Jälleen kerran mesenaatin tekstiä lainaten:

”Se (dokumentti) kertoo kaunistelematta Daavid vs. Goljat -asetelmasta, jossa kaupungin päättäjät ottivat henkilökohtaiseksi agendakseen Lutakon leipomorakennuksessa pyyhkimisen pois kaupungin kartalta. Nykyään Tanssisali Lutakko on yksi Suomen arvostetuimpia rock-klubeja niin keikkakävijöiden kuin artistienkin silmissä. Jelmun toimintaa arvostetaan laajalti myös Suomen rajojen ulkopuolella.

Dokumentin pohjamateriaalina toimii jyväskyläläisen av-alan osuuskunnan CoreCrew’n vuosina 2009-2010 kuvaama materiaali, josta on tarkoitus työstää noin puolituntinen dokumentti. Materiaalista valmista tuotetta ovat tekemässä jyväskyläläislähtöiset av-alan ammattilaiset ohjaaja-tuottaja Rauli Ylitalo sekä leikkaaja-tuottaja Ville Sivonen.”

Yhteisörahoituskampanja on voimassa vielä viisi päivää. Jo nyt dokkari on ylittänyt rahoitustavoitteensa, mutta jos haluat tehdä päivän hyvän työn ja tukea todellista kulttuuritoimintaa, mukaan mahtuu rahoittajia vielä vaikka kuinka paljon.

Dokumentin mesenaattiin pääset tästä. Dokumentin Facebook-sivut löydät täältä.